b'\n_START_ARTICLE_\nBoris Nordmann\n_START_PARAGRAPH_\nBernhard (Boris) Nordmann (29. elokuuta 1808 Ruotsinsalmen merilinnoitus \xe2\x80\x93 25. / 28. kes\xc3\xa4kuuta 1877 Pietari) oli suomalainen Ven\xc3\xa4j\xc3\xa4n keisarikunnan laivastossa palvellut upseeri ja luotsip\xc3\xa4\xc3\xa4llikk\xc3\xb6, joka yleni amiraalin arvoon saakka._NEWLINE_Nordmannin is\xc3\xa4 oli everstiluutnantti David Anton Nordmann (1769-1827) ja \xc3\xa4iti Maria Katarina Gi\xc3\xb6sling (1779-1839). H\xc3\xa4net otettiin oppilaaksi Pietarin merikadettikouluun syyskuussa 1821 ja h\xc3\xa4net ylennettiin gardemariniksi vuonna 1822. H\xc3\xa4net ylennettiin midshipmaniksi vuonna 1826 ja h\xc3\xa4n palveli sitten Ven\xc3\xa4j\xc3\xa4n laivastossa 3. meriekipaasissa, ollen mukana muun muassa Navarinon taistelussa vuonna 1827. Vuonna 1830 Nordmann m\xc3\xa4\xc3\xa4r\xc3\xa4ttiin 1. Suomen meriekipaasin 4. komppanian p\xc3\xa4\xc3\xa4llik\xc3\xb6ksi, ja h\xc3\xa4net ylennettiin luutnantiksi vuonna 1831._NEWLINE_Nordmann toimi vuoteen 1837 saakka eri teht\xc3\xa4viss\xc3\xa4 1. Suomen meriekipaasissa, kunnes h\xc3\xa4net komennettiin sotaministeri\xc3\xb6n h\xc3\xb6yrylaiva Otvasnostjin p\xc3\xa4\xc3\xa4llik\xc3\xb6ksi. Vuonna 1838 h\xc3\xa4net komennettiin palvelemaan h\xc3\xb6yrylaiva Alexandrialla, mist\xc3\xa4 h\xc3\xa4n siirtyi h\xc3\xb6yrylaiva Nevkan p\xc3\xa4\xc3\xa4llik\xc3\xb6ksi. Vuonna 1839 h\xc3\xa4net ylennettiin kapteeniluutnantiksi, ja vuodet 1839-1853 h\xc3\xa4n toimi Ven\xc3\xa4j\xc3\xa4n laivaston p\xc3\xa4\xc3\xa4esikunnan p\xc3\xa4\xc3\xa4llik\xc3\xb6n amiraali Aleksandr Sergejevit\xc5\xa1 Men\xc5\xa1ikovin adjutanttina. _NEWLINE_Vuodesta 1846 alkaen Nordmann toimi Suomen luotsilaitoksen j\xc3\xa4rjest\xc3\xa4mist\xc3\xa4 varten perustetussa komiteassa. Vuonna 1846 h\xc3\xa4net ylennettiin 2. luokan kapteeniksi ja vuonna 1848 1. luokan kapteeniksi, ja vuonna 1853 h\xc3\xa4nest\xc3\xa4 tuli Suomen luotsi- ja majakkalaitoksen ylihallituksen ylitireht\xc3\xb6\xc3\xb6ri. H\xc3\xa4n toimi teht\xc3\xa4v\xc3\xa4ss\xc3\xa4 yhteens\xc3\xa4 20 vuotta, min\xc3\xa4 aikana h\xc3\xa4nen johdollaan rakennettiin useita majakoita ja loistoja Suomen suuriruhtinaskunnan aluevesille. T\xc3\xa4m\xc3\xa4 teht\xc3\xa4v\xc3\xa4n ohella h\xc3\xa4n toimi my\xc3\xb6s it\xc3\xa4isen ja l\xc3\xa4ntisen tykkivenelaivaston reservin p\xc3\xa4\xc3\xa4llikk\xc3\xb6n\xc3\xa4 sek\xc3\xa4 soutulaivaston 1. ja 2. prikaatin p\xc3\xa4\xc3\xa4llikk\xc3\xb6n\xc3\xa4 It\xc3\xa4maisen sodan aikana vuosina 1854-55._NEWLINE_Nordmann ylennettiin kontra-amiraaliksi 7. syyskuuta 1856, ja vuonna 1858 h\xc3\xa4net aateloitiin veljens\xc3\xa4 Fredrik Nordmannin kanssa. H\xc3\xa4n otti osaa valtiop\xc3\xa4iville vuonna 1863. 13. tammikuuta 1866 h\xc3\xa4net ylennettiin vara-amiraaliksi, ja vuonna 1874  h\xc3\xa4net siirrettiin ty\xc3\xb6skentelem\xc3\xa4\xc3\xa4n Ven\xc3\xa4j\xc3\xa4n keisarikunnan meriministeri\xc3\xb6\xc3\xb6n. H\xc3\xa4net ylennettiin amiraaliksi 10. maaliskuuta 1876._NEWLINE_Nordmann julkaisi muistelmansa N\xc3\xa5gra minnen och utkast af Boris Nordmann vuonna 1870. Nordmannin puoliso vuodesta 1857 oli eversti Ehlertin leski Maria Arbusova (k. 1898). He saivat nelj\xc3\xa4 lasta.'